| **בנק ישראל**  דוברות והסברה כלכלית | לוגו בנק ישראל | ‏‏ירושלים, י"ג בניסן, התשפ"ג  ‏4 אפריל, 2023 |
| --- | --- | --- |

הודעה לעיתונות:

**דיווח לכנסת על יישום הוראות חוק נתוני אשראי**

**נגיד בנק ישראל, פרופ' אמיר ירון, הגיש היום לוועדת הכלכלה את הדוח הרביעי על יישום הוראות חוק נתוני אשראי, התשע"ו-2016. חוק זה קובע הסדר לשיתוף נתוני אשראי בישראל ומכוחו בנק ישראל מנהל מערכת מרכזית לשיתוף נתוני אשראי ומפקח על המשתתפים בה.**

**מנכ"לית בנק ישראל, גב' שולמית גרי**: "חשיבות המערכת לשיתוף נתוני אשראי מתחדדת בתקופה של חוסר ודאות ושינויי ריבית בזכות הערך הרב שכל לקוח יכול להפיק גם במעקב אחר מצב פעילות האשראי שלו וגם במיקוח על בקשות אשראי חדשות."

**הממונה על שיתוף בנתוני אשראי, רו"ח אייל חדד**:"השימוש במערכת נתוני אשראי מאפשר לנותני האשראי להעריך את סיכון האשראי של כל לווה באופן טוב יותר וכך לקבוע את תנאי האשראי בהתאם.

לכן חשוב מאוד לנהל את התחייבויות האשראי באופן אחראי ולהקפיד לעמוד בתשלומים בזמן, בפרט בתקופות בהן ההחזרים החודשיים על הלוואות קיימות, עולים לאור עליות הריבית. הפיקוח הרגולטורי שלנו נועד לטפח סביבת אשראי יציבה ושקופה והגנה על האינטרסים של הלקוחות."

הדיווח הנוכחי כולל ממצאים ממחקרים שעורך הבנק על בסיס נתוני האשראי שבמאגר, כגון ניתוח אמפירי על שוק הלוואות לרכישת רכב. הניתוח מעלה כי מאגר האשראי תרם באופן מובהק ליכולת של גופים חוץ בנקאיים להרחיב את היצע האשראי האיכותי ולשפר את ביצועי האשראי שלהם מול התאגידים הבנקאיים.

הדוח שהוגש היום מציג, בין היתר, את פעילות הממונה על שיתוף בנתוני אשראי, לרבות פעולות הפיקוח והבקרה שנעשו והטיפול בתלונות ציבור, וכן את פעילותם של המאגר, של מנהלת המאגר ושל הממונה על הגנת הפרטיות.

מצורף הדיווח שהוגש לכנסת.